આ યાદીમાં સૌ પ્રથમ નામ ઇંગ્લેન્ડના ઇયાન મોર્ગનનું છે. આ નામ એટલા માટે પણ ખાસ થઇ જાય છે કે, તે ઇંગ્લેન્ડની ટીમ તરફથી રમી રહ્યાં છે એટલું જ નહીં પણ તે ટી-20 ટીમના સુકાની પણ છે. આઇપીએલમાં તે રોયલ બેગલુરૂ ટીમ તરફથી રમ્યાં છે. ઇયાન મોર્ગને તેની ક્રિકેટની શરૂઆત આયરલેન્ડની ટીમ તરફથી કરી છે. તેનો 2006 થી 2009 સુધી આયલેન્ડની ટીમમાં સમાવેશ થયો હતો. એટલું જ નહીં 2007માં આયરલેન્ડની વર્લ્ડકપ ટીમમાં પણ તેની પસંદગી કરવામાં આવી હતી. તેણે આયરલેન્ડ તરફથી 23 વનડેમાં 744 રન બનાવ્યા છે. જેમાં એક સદી અને 5 અડધી સદીનો સમાવેશ થાય છે. ત્યારબાદ મોર્ગન 2009થી ઇંગ્લેન્ડની ટીમ સાથે જોડાયો. ઇંગ્લેન્ડ તરફથી મોર્ગને 137 વનડેમાં 4012 રન બનાવ્યા છે. તેણે ઇંગ્લેન્ડ તરફથી 7 સદી તેમજ 24 અડધી સદી ફટકારેલ છે. જો તેનો ટી-20 રેકર્ડ જોઇએ તો તેણે ઇંગ્લેન્ડમાં ટી-20 ડેબ્યુ કર્યું હતું. મોર્ગેને અત્યારસુધીમાં 56 ટી-20 મેચ રમી છે જેમાં 1333 રન બનાવ્યા છે. તે ઇંગ્લેન્ડની આ ટી-20 વર્લ્ડકપની ટીમનો સુકાની છે.